text: Kvinde - kend din traktor
  19 februar 2013 kl. 17.15
  En topmoderne traktor kræver sin mand. Eller sin kvinde. En række kvinder i landbruget deltog i dag i et kursus, der passende hedder Kvinde kend din traktor.
  Lea Vaaben Søbye, landmandsdatter fra Billund, var en af deltagerne idag på kurset i Ølgod.
  Hun er kun 19 år, og erfaringerne med at styre en 725.000 kroners traktor kan være på et meget lille sted. Men allerede efter få meter, udbrød hun:
  - Det er superfedt nemt.
  15 kvinder med mere eller mindre traktor-erfaring var mødt op for at lære landmandens uundværlige køretøj lidt bedre at kende. Det var traktorgrossisten HCP i Krogager, der i dag gav kvinderne gode råd og vejledning.
  